กระทรวงสาธารณสุข จับมือภาคีเครือข่าย จัดทำเกณฑ์อ้างอิงการเจริญเติบโตของเด็กอายุ 6-19 ปี ชุดใหม่
นายสาธิต ปิตุเตชะ รัฐมนตรีช่วยว่าการกระทรวงสาธารณสุข เปิดเผยภายหลังเป็นประธานงานแถลงข่าวเกณฑ์อ้างอิงการเจริญเติบโตของเด็กอายุ 6-19 ปี ที่กรมอนามัย จัดขึ้นว่า ที่ผ่านมาเกณฑ์อ้างอิงการเจริญเติบโตที่ใช้อยู่เดิม เป็นของปี 2538 จะทำให้วิเคราะห์สภาพปัญหาต่ำกว่าความเป็นจริง อีกทั้งเกณฑ์การเจริญเติบโตเด็กอายุ 5-19 ปี ขององค์การอนามัยโลก ปี 2550 กำหนดโดยเก็บข้อมูลจากเด็กอเมริกัน จึงไม่เหมาะสมกับบริบทของประเทศไทย สำนักโภชนาการ กรมอนามัย ได้พัฒนาเกณฑ์อ้างอิงการเจริญเติบโตของเด็กอายุ 6-19 ปี ชุดใหม่ เพื่อปรับและประเมินขนาดปัญหาได้อย่างเหมาะสมกับภาวะโภชนาการในประเทศไทยในปัจจุบัน โดยร่วมกับกระทรวงศึกษาธิการ กรมส่งเสริมการปกครองท้องถิ่น กระทรวงมหาดไทย ราชวิทยาลัยกุมารแพทย์แห่งประเทศไทย รวมทั้งภาคีเครือข่ายอื่นๆ ที่เกี่ยวข้อง ขับเคลื่อนเกณฑ์อ้างอิงการเจริญเติบโตของเด็กอายุ 6-19 ปี ชุดใหม่ เพื่อเป็นเกณฑ์อ้างอิงที่ใช้ในการส่งเสริมการเจริญเติบโตของเด็ก เพื่อสามารถแก้ไขปัญหาได้อย่างทันท่วงทีด้านนายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า เกณฑ์อ้างอิงการเจริญเติบโตของเด็กอายุ 6 - 19 ปี ชุดใหม่ จะส่งมอบให้กับภาคีเครือข่ายที่ดูแลสุขภาพของเด็กไทย เพื่อร่วมกันลดปัญหาเด็กอ้วน ที่มีแนวโน้มเพิ่มขึ้นเกินร้อยละ 10 และเด็กเตี้ยมีแนวโน้มเพิ่มขึ้น เกินร้อยละ 5 ซึ่งปัญหาเด็กอ้วนเตี้ยเกินเกณฑ์สะท้อนปัญหาสุขภาพเด็กที่อาจได้รับโภชนาการไม่สมวัยส่งผลต่อการเรียนรู้ได้ไม่เต็มศักยภาพ สมองทำงานช้าลง กระดูก ร่างกายไม่แข็งแรง การขับเคลื่อนเกณฑ์การเจริญเติบโตของเด็กอายุ 6-19 ปี ชุดใหม่  ตั้งเป้าส่งเสริมเด็กไทยรุ่นใหม่ ในปี 2569 เมื่ออายุ 19 ปี ผู้ชายต้องสูง 175 เซนติเมตร ผู้หญิง 162 เซนติเมตร และเป้าหมายท้าทายระยะ 15 ปี ข้างหน้าคือ ปี 2579 ชายไทยอายุ 19 ปี จะสูง 180 เซนติเมตร ผู้หญิง 170 เซนติเมตร ต่อไป